khistorydata/jeongjo-sjw-relations huggingface dataset:
정조 7년
傳于柳誼曰。坐直承旨入侍。
정조 7년
以咸鏡監司徐有寧。德陵安陵奉審狀啓。傳于李在學曰。今日內。以草記回啓。
정조 7년
臣敬奉聖敎。馳往傳諭于南部明禮坊明禮洞契議政府右議政金熤所住處。則以爲。臣之前後逋命之罪。已不可容假。而不惟不賜勘處。今又近侍之臣。臨宣聖旨。誨勉之敎。委曲之諭。藹然於十行之內。臣伏地擎讀。惶感交中。不自覺涕泗之無從也。噫。皇壇親享。實出於我聖上風泉之思。則聖上所以繼述三聖之志事。亶在於此。臣雖冥迷。實不勝感激欽歎。豈不欲隨諸臣後。以效駿奔之誠也。況又諄摯之敎。至以陪祭之無押班。事面屑越爲諭。苟使臣病有一分可强之勢。情有一分可冒之道。則在臣分義。曷敢不祗承恩敎。拚死趨簉。而臣之目下情勢。一自尹光紹疏出之後。其不敢冒進一步。實屬義理之大關。廉隅之大防。分義雖重。廉防亦大。百爾思量。轉動無路。臣罪至此。萬殞猶輕。今方略入文字。仰暴危懇。而惶隕震惕。恭俟處分云矣。敢啓。傳曰。知道。事變假注書臣馬思人書啓。
정조 7년
李在學。以禮曹言啓曰。因咸鏡監司徐有寧。德陵安陵奉審狀啓。傳曰。今日內以草記回啓事。命下矣。德陵陵上丑寅卯三方上臺石傾側。東北邊石頭合縫處罅隙。內邊石根之依着於屛風石退出等處。不可不及時修改。今番純陵定陵有頉處動役之時。一體擧行。事甚便當。而安陵陵上屛風石塗灰剝落。德陵安陵丁字閣滲漏處。亦爲同時修改。祝文中措辭添入。破傷雜物。依例令京司措備下送之意。竝以分付。何如。傳曰。允。
정조 7년
右議政金熤箚曰。伏以。罪著不職。而未蒙恩勘。病妨就前。而尙玷匪據。衷懇未格。惶天轉切。昨伏承再箚之批。縷縷半千。不啻若耳提而面命。勉飭之敎。期許之旨。鄭重隆渥。有非如臣譾劣所敢承當者。臣伏地震烕。益不知置躬於何地也。噫。士而知己者死。於敵尙然。況得之於君父乎。臣雖愚昧。亦有彝性不泯。豈不感激殊知。殞結圖報。少答聖恩之萬一也哉。特以泮食之是懼。覆練之爲戒。實非爲身謀也。危疾之難强。重任之虛縻。祗將疴國事耳。與其久躋致寇。終陷大戾。無寧退分守不報。斷斷此心。可質神明。積逋恩命。迷不知變。是豈臣樂爲而然哉。況今尹光紹之疏出。而臣之去就。益無可論。噫。義理之湮晦。綱紀之凌辱。莫今日若也。此輩之無忌憚。固其所也。亦豈意躑躅跳踉。若此甚也。噫。彼尹拯父子。卽光紹所謂三世師者。而語其罪則辱君而背師也。論其學則悖倫而滅義也。當是時也。邢七之計肆行。程門之道幾墜。我肅宗大王訏謨長慮特臣於民彝之斁塞。世道之乖亂。先命去宣擧拯先正之稱。又命毁宣擧之文集。撤宣擧之祠額。追奪其父子之官爵。俾不與於衿紳之列。前後之爲拯伸捄者。竝賜嚴勘。因以深究義理。是非大定之敎。作爲貽燕之謨。昭垂百代之遠。於是乎世敎復明。斯文復尊。及至辛壬。凶黨用事。一反肅處分。嗚呼。伊時事尙忍言哉。猗歟我先大王。繼述肅廟之志事。扶植斯文。尊尙先正之道。益有光矣。特以大聖人時措之義。深軫於詢劑一邊。其所以處拯若宣擧者未遑。如丙申之舊矣。是蓋包荒而已。豈曰尊尙云乎哉。以先王明理之學。衛道之志。何嘗以辱君背師之人。許之以先正。待之以儒賢乎。若已然矣。則是誣先王也。逮夫丙申之初。我殿下感涒灘之重回。慨謏言之漸肆。仰繼先王之志。追述肅宗之事。使是非復正。義理益明。至於昨冬疎決時復官之命。職以時當大霈。特貸一律於身後之意也。一定之是非則無改。百世之義理則自在。臣於此。亦不爲爭難而然而係是倘長之機。不無霜氷之戒。略員短箚。仰陳愼幾之意矣。今於光紹之疏出。而不奉臣言之有中矣。使光紹苟有一分嚴畏之心。何敢誣引先朝之事。質言於殿下之前。欲以是脅持之。欲以是嘗試。而放恣橫張。至於此極乎。尤可旁者。肅廟處分而不載寶鑑。先臣之聖意有在。渠將引以爲證。要作伸救之資斧。其言絶悖。其計至㦧。渠亦今日臣者。曷敢乃爾。噫。宣擧誣逼孝廟光紹誣我先王。不持誣先王。上以誣肅廟。下以欺殿下。罔念天鑑之孔昭。不有公議之可畏。惟意說去。無所顧懇。此其家計。而傳授淵源之沿襲。自來如此。若使光紹之言。發於肅廟之世。則烏得免弘濟象極流之律乎。至於先正之稱。諡號之復。朝家未嘗許之。乃敢大書特書。謄諸章奏間。其眼無法紀。視蔑朝廷。吁亦甚矣。然而使光紹爲此者。實是昨冬處分。有以啓之也。啓之而又不能防之。則未知向後又生出幾箇光紹。世道之慮。殆有甚於洪水猛獸。未知殿下於此。將何以處之也。亟宜明辨嚴處。戢悖習防其亂流。而不但不錫嚴處。乃反溫㨋而尉籍之。使其此輩無所懲畏。蓋長其氣。是豈殿下眞所以宣擧爲道學君子。極爲山林儒者。而光紹之言。無所不可而然歟。抑以爲。慮此輩之猶狂。軫息鬧道典施假借之敎耶。伏惟殿下。明霽所鑑。洞觀萬理。是非之公。邪正之別。臣固知權度之無差。而處分之著於外者。則乃反如此。將何以破中外之擬感。矩彼行而熢邪說耶。臣之耿耿憂歎者。實直於是矣。噫。光紹之必其者。臣也。雖不以臣之名字斥出。因而蓬勃之恕。危㦧之說。專着臣身。蓋自臣身。自昨一答以後。臣之疾於此。此輩多矣。早晩中毒。臣罔知任他。今雖有被心之餉。惡言之加。亦何足恕也。第念如臣無似。忝居具瞻之地。不能鎭世道淑人心。畢竟以寂寥以一箚。自取危導。此不但臣身之狼狽。其爲淸朝之羞恥。亦非細故也。雖非向所陳情。病之難强乎。臣之自處而義。切此決矣。直臣廉防。固不可一步冒進。在聖明禮使之道。亦不爲一曰强摯。伏願天地父母。特賜鑑昭。亟許釋䝱就閑。以遠絨機。以全微諒。實終始生成之大造也。答曰。省箚具悉卿懇。卿之愼節。近復如何。見今中書無視事之人。以今朝象。以今國事。豈不是切悶事耶。壇享隔日。此時相職。不可不備員。而且思之。予或有病不得躬將。則祼薦之儀。例使議政替攝。以此以彼。卿豈可面引疾。不思所以出膺之道耶。更布肝膈之蘊至此。卿其諒之諒之。箚中以尹光紹疏語。有此自引之擧。而予之本意。悉及於向日筵敎。莫曰處分有前後之別。跡則似殊。意實無他。以卿知予。今乃疑予於不當疑之事。誠之未孚。還切慙嘆。卿須安心勿辭。俟少間卽起造朝。以副如渴之望。仍傳曰。此批答。遣史官。傳諭于右議政。竢少間。與之偕來。
정조 7년
癸卯二月二十九日辰時。上御誠正閣。左副承旨入侍時。左副承旨趙鼎鎭。假注書沈晉賢。記注官金健修金鳳顯。以次進伏訖。上曰。注書出去。皇壇肄儀已畢與否。問知以入。賤臣承命出。回奏曰。肄儀今纔罷儀云矣。又下敎曰。左相初度呈辭不允批答。使玉堂擧行。軍士房承旨使之入侍。賤臣承命出傳。與右承旨金宇鎭偕入。上曰。左副先退。鼎鎭退出。上命書傳敎曰。去就關治道。猶屬漫說話。目今國體君綱。雖曰日就陵夷。不料董率之地。有此冒昧之歎也。左揆之處義。有甚秉執。而顚倒至此。初箚再箚。箚語已多莫曉。而昨夕胥命。今日尋單。又是訝惑之一端。噫。夷險向前。擔着爲已任。縱難望於人人。無難强之情若病。而不顧筵敎之丁寧。不恤分義之突兀。惟以必避爲事。大臣體國之義。果如是乎。予於做措近來事事。必欲彌綸者。意有在耳。然一味含忍。苟度而已。則所謂國體君綱。將至掃地盡矣。在議政李福源免相。又命書傳敎曰。大臣處置政事。當日爲之。又命書傳敎曰。前後箚啓之批。予意已悉及之。而見今壇享在卽。躬將有命。此時陪祭之班。東班無押班之相臣。則事面之屑越。爲如何哉。今於敦迫之辭。未暇及於他事。玆遣史官。諭予此意。卿其念君臣之大防。病若可强。須卽造朝。縱或難於登筵。欲參伊日享儀。以自明日出齋之意。附啓史官之回事。傳諭于右議政。命退。承史以次退出。
정조 7년
癸卯二月二十九日午時。上御誠正閣。禮房承旨入侍時。左承旨李在學。假注書沈晉賢。記注官金健修金鳳顯。一直提學鄭志儉。同爲入侍。以次進伏訖。上曰。廳注書望。以首望落點頒布。使之卽爲仕進。藥房提調如在本院。使之入侍。賤臣承命出傳。與提調鄭民始偕入。上命書傳敎曰。詞訟劇地。長亞堂俱在外。在外判書許遞。與參判未差之代。今日政差出。民始曰。惠慶宮進服湯劑。以加減調胃湯爲定乎。上曰。依此爲之。仍命書榻敎曰。惠慶宮進服加減調胃湯。自今日五貼式日次製入。命退。諸臣以次退出。
정조 7년
癸卯二月二十九日酉時。上御誠正閣。左承旨入侍時。左承旨李在學。假注書尹行任。記注官金健修。記事官李崑秀。以次進伏訖。上曰。疏本謄上時。左相箚子。亦爲書入乎。在學曰。已爲書入矣。在學曰。向來推案。尙在政院。不可不從速謄出。出付金吾。而頃有文字書入之敎。自金吾擧行。似好矣。上曰。依此爲之。可也。上曰。兵曹入直郞官明禮門部將。知名以入。明日皇壇修掃。各別申飭事。分付。賤臣承命出傳。仍命退。諸臣以次退出。
정조 7년
行都承旨吳載純齋宿。左承旨李在學齋直。右承旨金宇鎭齋宿。左副承旨趙時偉齋宿。右副承旨洪明浩偕來進去。同副承旨柳誼齋宿。注書趙衍德齋宿一員未差。假注書尹行任齋宿。事變假注書沈奎魯仕。
정조 7년
以香室大報壇親祭受押單子。傳于吳載純曰。再明日當親押矣。
정조 7년
傳于吳載純曰。禮房承旨馳詣宗廟景慕宮。奉審摘奸以來。
정조 7년
吳載純啓曰。冬至使先來譯官及陪持。纔已入來。而軍官二人。中路落後。雖未知其病狀之如何。而前後飭敎。何等截嚴。則又有此弊。事極駭然。當該軍官。待其上來。竝令攸司科罪。何如。傳曰。上使軍官。旣已入來。不過數刻之差遲而已。分揀。副使軍官。至今不來。令道臣査實實故之如何狀聞後。令攸司稟處。
정조 7년
傳于吳載純曰。軍士房承旨入侍。
정조 7년
吳載純啓曰。假注書尹行任時無職名。令該曹付軍職官帶常仕。何如。傳曰。允。
정조 7년
事變假注書望馬思人偕來。代以李庚運爲事變假注書。
정조 7년
有政。吏批。判書金鍾秀在外。參判金履素進。參議兪彦鏶在外。行都承旨吳載純進。吏批啓曰。判書金鍾秀。參議兪彦鏶在外未肅拜。小臣獨政未安。何以爲之。敢稟。仍爲之。以任希敎爲大司憲。以申應顯爲大司諫。以金和中爲執義。以兪彦脩爲司諫。以權以綱爲掌令。以宋銓爲掌令。以金孝眞爲持平。以金履鏞爲獻納。以邊聖遇爲奉常主簿。
정조 7년
兵批。判書鄭好仁病。參判李崇祜入直進。參議趙時偉病。參知李時秀病。同副承旨柳誼進。副司直徐有隣李壽鳳。副司果尹㬦。副司正尹行任。
정조 7년
傳于吳載純曰。偕來承旨。右副承旨進去。
정조 7년
事變注書望。以沈奎魯爲事變注書。
정조 7년
李在學。以忠勳府言啓曰。本府書寫忠義衛李應曄瓜滿代。嫡長忠義衛張胤祿差下。依例以假郞廳稱號。何如。傳曰。允。
정조 7년
金宇鎭。以都摠府言啓曰。今日入直內三廳武兼禁軍及軍兵等。當爲中日習射。而大報壇親祭齋戒相値。不得爲之之意。敢啓。傳曰。知道。
정조 7년
又以禮曹言啓曰。圓點儒生中殿講給分人付於增別試初試前例有無。相考草記事。命下矣。取考本曹謄錄。無可據文跡。故詳問四館所。則以爲。昨年六月日次殿講時。幼學黃鍾五。以講經通。因傳敎。更爲製述。比較給分承傳。而許赴於庭試初試。此外無講經給分人許赴增別試之例云矣。今此進士尹若烈。卽春到記殿講給分。而更無製述之事。則不可與他講生。有所異同。當依例付試於今秋式年之意。敢啓。傳曰。知道。
정조 7년
又以訓鍊都監禁衛營御營廳言啓曰。都監字內。曜金門北邊宮墻頹圮一處九間。今已畢築。把守軍解送之意。敢啓。傳曰。知道。
정조 7년
事變假注書馬思人書啓。臣敬奉聖批。馳往傳諭于南部明禮坊明禮洞契議政府右議政金熤所住處。則以爲。臣申暴情病。控籲至三。而衷悃未孚。天聽逾邈。聖批尙靳開許。史官又復來守。臣惶隕抑塞。只恨肝膈之懇。未蒙日月之照諒也。如使臣病雖甚。而或可以强策。情雖苦而或可以轉動。則豈敢一例逋慢。自陷於違命之誅。而本是風痰之祟。更添表氣之感。雖欲强策。而氣力有所不逮。自來必退之義。重以難冒之勢。雖欲轉動。而廉防不可暫越。嚴命之下。祗承無路。臣罪至此。益無所逃。只自震悚罔措。求死不得。至於遣近侍偕來。是誠曠絶之殊禮。決非負罪賤臣所可冒當者。恩命屑越。私分恧蹙。病裏惶憫。尤當如何。喘喘垂死之中。哀呼而攢祝者。惟在於亟收偕來之命。以存國體。特降許副之恩。俾全微諒而已。伏地隕越。恭俟處分云矣。臣旣承偕來之命。姑爲仍留之意。敢啓。答曰。知道。卿雖日上百啓。萬無曲體之理焉。如是之際。上下相持。徒令國事日就叢脞。是豈輔相言私之時也。況今壇享隔宵。而時任行公者。只卿一人。卿若念所係之至重。豈於更事持疑於去就之際耶。以此意更遣史官。傳諭。期於偕來。爾則先爲入來。他史官進去。
정조 7년
記注官曺喜有。臣敬奉聖敎。馳往傳諭于東部興仁之門外崇信坊契判府事李福源所住處。則以爲。臣情急祈懇。罪犯僭猥。一顚再錯。轉陷大戾。嚴敎之下。求死不得。逬出郊坰。蹙伏俟勘。千萬意外。史官儼臨。傳宣聖諭。十行辭旨。至爲嚴截。奉讀未半。心神震越。四體戰慄。直欲鑽地而不可得。至於挽出出郭之音。念至意之敎。開市之丁寧。誨諭之諄復。無異慈父之詔迷子。無狀賤臣。何以得此。雙擎九頓。涕汗交零。臣雖至愚。粗識義分。豈不知前後匪恕之敎。寔出無隱之聖意。而自念罪負至重。殆是天奪其魄。行止無當於義。擧措大乖於禮。事事愚迷。節節謬妄。國綱由臣而頹。臣分由臣而隳。揆以邦憲。誅殛亦輕。免相薄罰。匪罪伊恩。惟有速被鐵鉞。庶可少贖臣罪。其何敢憑藉恩諭。晏然爲承入之計乎。罪上添罪。惶隘罔措。而附奏之辭。不敢煩猥。謹當冒入文字。仰請處分云矣。敢啓。答曰。知道。
정조 7년
事變假注書李庚運書啓。臣敬奉聖敎。馳往傳諭于南部明禮坊明禮洞契議政府右議政金煜所住處。則以爲。臣之疾痛號呼。瀆冒而不知止。今已三五遭矣。煩猥之罪。惟鐵鉞是俟。今又綸綍之敎。虛枉於螻蟻之賤。香案之臣。替臨於病穢之所。不惟不加誅罰。反以禮數假之。臣跼天蹐地。靡所容措。噫。廊廟曠位。庶職瘝廢。壇享隔日。親祼有命。臣於是時。何敢强引情病。故爲退托於去就之際也。不幸狗馬之疾已甚。危惡之形迭見。方其痰挾火升。風氣用事之時。頭暈視眩。神識冥瞀。若將頃刻不堪。一日之間。如是者數矣。太醫來守。珍劑且降。療治之道。亦盡其術。而一直無退。轉益有進。殆天所廢。命之卒矣。可引之義。難冒之勢。雖欲放倒。綿綴之喘。短乏之氣。無以自力。今若强其不可强。終不免昏仆殞倒於位著街路之間。則一介之微。顧何足恤。而亦豈不有憾於天地生成之仁乎。人有疾痛。必呼父母者。以其父母之心。聞其呼而必有以濟之也。伏惟聖上。父母於臣矣。臣之哀號。亦必見憐於慈覆之天。而緣臣不肖。哀號而未蒙鑑憐。祈懇而尙靳體諒。此莫非臣之罪也。嚴命之下。震越而已。伏地涕泣。不知所達云矣。臣旣承偕來之命。姑爲仍留之意。敢啓。答曰。知道。期日在再明。而一向不出。致使莫重享儀。至於不能備員。揆以國體朝綱。寧有是也。況今揆地。只有卿一人。予之所倚毗。具僚之所想望。此時爲尤切。而此則猶屬第二件事。未暇煩及。愼節如可强焉。卽爲隨承宣造朝。聽我面諭。仍又淸齋事。遣承旨傳諭。期於偕入。
정조 7년
假注書鄭萬始書啓。臣敬奉聖諭。馳往傳諭于京畿安城郡郡內面東里宿龍洞吏曹參議兪彦鏶所住處。則以爲。臣猥將肝膈之懇。屢瀆崇嚴之聽。蓋爲久據匪分。如縛求解。不暇緩聲。不自知止。而疾病垂死之中。瞻天望聖。日夕顒竢者。惟在於獲遂微諒。安意就盡而已。至於王人之遠辱。尤是賤分之難安。敢有附陳。冀竝還寢。乃者史官又臨。傳宣聖批。又賜別諭。辭敎勒摯。夐出尋常。臣旣憮然失圖於所辭之不準。又怵焉增惕於優禮之愈加。病裏惶隕。如添一病。益不知置身之所也。目今狗馬賤疾。猝復增據。胃逆而飮噉專却。痰升而昏眩不省。委仆床席。去死無畿。此實史官之所目見也。臣叨此恩旨。末由祗承。泯默靖處。亦所不敢。姑竢疾勢之少間。神識之稍惶。更當冒入文字。仰請威譴之加緣由馳啓爲白臥乎事。
정조 7년
平安監司徐浩修疏曰。伏以。臣治上一疏。猥控至切之懇。瞻望五雲。顒竢曲諒之音。及奉批旨。未蒙允兪。狼狽失圖。茫然不知所以爲計。噫。以臣庸陋。推遷至此。伊誰之賜也。生成之澤。曠絶於今古。陶甄之私。逈異於廷紳。才無可取。則敎誨而成就之。事有失着。則庇覆而指導之。恩同父子。義兼君師。凡其夷險燥滋。秪當一聽於造化之天。顧何敢自有其身。强聒不止。厭服勤之勞而懷占便之志哉。惟是臣母所患。已成癃痼。眞元積脫於病餘。藥力無賴於衰境。而昨夕以後。念臣益切。倚閭之思。常溢於色辭。欲見之願。至形於筆札。臣每得京信。神精惝怳。癡坐如醉。忽忽若失心人。近又聞換節之交。將攝失宜。寒感外添。宿症內肆。浹旬彌留。尙未見效。而臣之求遞。適在此時。故日祝體下之仁。屈指反面之期云。臣非木石。承此報而其猶能許久按住接簿書乎。倘或身在於此。而心在於彼。以竭知畢力之所難幾及者。萬一有絲毫放過於回頭錯應之際。則西民受害。姑在不論。其孤負聖眷。罪當如何。況今春序向闌。周咨政急。而似此情理。實無以勉强行部。飭敎之下。尙不免瘝曠。屢瀆宸嚴。雖知分義之增悚。一日淟涊。亦恐公私之兩妨。冒死更籲。豈其得已。伏乞聖慈。俯垂矜憐。遞臣藩任。許臣歸護。俾旬宣無滯。私情得伸。千萬至禱。答曰。省疏具悉。有難輕許。卿其勿辭察任。
정조 7년
癸卯二月三十日巳時。上御誠正閣。軍士房承旨入侍時。右承旨金宇鎭。假注書沈晉賢。記事官李祖承李崑秀。以次進伏訖。上命書傳敎曰。今聞承宣言。再明日皇壇動駕。兩司侍臣不備云。在外及未肅拜人員竝許遞。政官牌招開政。又命書傳敎曰。予之前後云云。俱出無隱之意。意謂卿樂聞而翕受。卿乃反是。若有一番敦勉。輒增一層過擧。胥命或尋單之啓。相續登聞。上下之際。誠意之不孚。胡至此甚。予方反躬歉愧。不覺顔發騂焉。更以何顔。復事敦勉。而第聞大臣出城。卽不常有之事也。故事元無經宿後敦勉之例。以是不得已略布數行之諭。挽卿出郭之行。卿或念予至意。可以卽日造朝。聽予面諭否耶。以此意遣史官。傳諭于李判府事。命書榻敎曰。當該中官拿處。命退。諸臣以次退出。
정조 7년
癸卯二月三十日酉時。上御誠正閣。軍士房承旨入侍時。右承旨金宇鎭。記事官趙衍德李祖承李崑秀。以次進伏訖。上曰。吏曹佐郞李集斗上來日字。問于該曹以來。賤臣承命出。回奏曰。姑未知何日上來云矣。命書傳敎曰。當該中官拿處。又命書箕伯疏批訖。命退。承史以次退出。
정조 7년
行都承旨吳載純齋宿。左承旨李在學齋直。右承旨金宇鎭齋宿。左副承旨林錫喆齋宿。右副承旨金憙內院直。同副承旨柳誼齋直。注書趙衍德齋宿一員未差。假注書尹行任齋直。事變假注書沈奎魯仕。
정조 7년
李在學啓曰。明日動駕時。兩司侍臣不可不備。除在外傳旨未下外。未肅拜人員。竝卽牌招。以爲淸齋進參之地。何如。傳曰。允。
정조 7년
傳于吳載純曰。偕來承旨許遞。前望單子入之。
정조 7년
傳于吳載純曰。左副承旨許遞。前望單子入之。
정조 7년
承旨前望單子入之。林錫喆金憙落點。
정조 7년
傳于吳載純曰。新除授承旨牌招察任。
정조 7년
傳于吳載純曰。承旨房仍。
정조 7년
掌令權以綱宋銓。司諫兪彦脩。獻納金履鏞牌不進罷職傳旨。傳于李在學曰。只推。
정조 7년
李在學啓曰。掌令權以綱宋銓。司諫兪彦脩。獻納金履鏞。旣有只推之命。更卽牌招。以爲淸齋進參之地何如。傳曰。允。
정조 7년
金憙啓曰。卽者議政府錄事來言。右議政金熤。嚴敎之下。震懍罔措。走伏金吾。恭俟鈇鉞之誅云仍納命召。何以爲之。敢稟。傳曰。俄於敦諭中不槪云云。予豈有一分深意。但道卿處義之未恰好也。卿豈可介憶。早知卿有胥命之擧。予何以布及肝膈之蘊耶。卿須體予至意。安心勿復過辭。勿待命。卽爲造朝。聽我面諭事。遣承旨傳諭。仍令史官。命召卽爲傳授。仍傳曰。傳諭承旨。同副進去。
정조 7년
李在學啓曰。卽者禁府都事來言。右議政金熤。今方待命於金吾門外云。係是大臣去就。敢啓。傳曰。知道。無論承旨史官。偕來事在大臣所。則大臣去就。例爲書啓。仍以隨往之意措語。而今番無此啓辭。當該承旨。從重推考。
정조 7년
前承旨洪明浩書啓。臣敬奉聖批。更爲傳諭于議政府右議政金熤處。則以爲。臣罪臣自知之。席藁泥首。顒俟誅殛之遄加。卽又批敎敦諭。一時荐降。辭旨勤摯。責敎截嚴。有非負罪賤臣所敢承聞者。臣崩迫震越。神精失守。至於聖旨中。無端巽讓之敎。益恨臣不肖無狀。前後情實之懇。疾痛之呼。終不能見孚於炅覆之天。撫心自悼。直願速就王章。不可得也。狗馬賤疾。不敢每煩崇聽。而難冒之義。與前無異。臣進不敢趨承恩命。則退何敢徑歸私次。益增其放恣無嚴之罪乎。深夜瀆擾。以貽丙枕之勞。臣尤死罪。臣尤死罪。惶懍悖恐。不知所達。只自伏地涕泣。仰請嚴誅而已云矣。臣旣承偕來之命。姑爲仍留之意。敢啓。傳曰。知道。
정조 7년
柳誼啓曰。卽者中樞府錄事來言。判府事李福源。今方入城云。係是大臣去就。敢啓。傳曰。知道。
정조 7년
李在學啓曰。掌令權以綱宋銓。司諫兪彦脩。獻納金履鏞。再牌不進罷職傳旨。今方捧入矣。明日兩司侍臣。當爲備員。而執義金和中。持平金孝眞俱在外。持平一員未差。憲府無進參之員。何以爲之。敢稟。傳曰。一日三牌。有傷事體。與在外人許遞。前望單子入之。待下批牌招淸齋。以爲備員參班之地。
정조 7년
兩司前望單子入之。執義洪彦喆。掌令李迪喆金宗鐸。持平林濟遠權裕。司諫李濟萬。獻納曺遠振落點。
정조 7년
李在學啓曰。卽者議政府錄事來言。右議政金熤。以爲罪負至重。方俟鈇鉞之誅。恩諭又降。至有勿待之命。惶隕之至。轉益罔措。席藁待勘。仍爲胥命云。仍納命召。何以爲之。敢稟。卿何困我至此。卿何困我至此。陳箚而使予疲於酬應。請告而使予疲於酬應。今又胥命金吾。無意還次。又使予疲於酬應。見今夜色已分。四鼓不遠。聞卿還歸。然後始爲就寢。卿其安心勿辭。勿待令事。使偕來承旨傳諭。仍令史家傳授命召。
정조 7년
判中樞府事臣李福源疏曰。伏以。臣罪負至重。譴罰至輕。屛伏荒郊。戴恩訟愆。昨下別諭。又在於千萬夢寐之外。十行辭旨。旣肅且溫。開示敦勉之盛意。指導進退之大義。風霆雨雷。罔非至敎。手擎恩綸。百回莊誦。噫。臣罪臣自知之。周歲中書。尸位妨賢。報效無聞。祈懇不早。臣罪一也。鼎席不備。至尊獨勞。盡瘁卽義。引疾非時。臣罪二也。親臨誓戒。旣闕陪班。特敎賓對。又煩籲章。召命方勤而擅還私次。責敎纔嚴而遽上初單。跡涉慢蹇。事皆顚錯。數日之間。無往匪罪。而若臣之區區本情。實出於上懼國事之僨誤。下憂病形之危谻。倉卒干瀆。自陷大戾而已。至於强引情病。圖占便宜。負恩忘公。惟一身是謀。萬萬非義之所敢出也。恩諭屢及於無隱。重擔遄缷於匪分。一時薄罰。非罪伊榮。震懍之餘。感祝方切。抑臣所以滿心悚惶。置躬無地者。當此壇享隔日。淸齋在卽之時。乃以賤末之去就。洊煩崇嚴之酬應。而誠意不孚之敎。增臣死罪。挽卿出郭之諭。激臣感涕。終夜徊徨。神爽飛越。旣不敢唐突入城。又不敢泯默度日。略具短章。冒死仰籲。伏乞聖明。俯垂諒察。亟削臣新授職名。仍勘臣前後罪犯。以昭法紀。以勵臣工。不勝幸甚。答曰。省疏具悉卿懇。卿之近日處義。果合於當然底道耶。初無必辭之義。又無可執之端。而乃反有出城之行。此又何故也。向予所謂無隱之意。適爲卿處義之端。不惟予之自顧歉恧。在卿心亦安乎否。卿其卽日入城。庸副予意。仍傳曰。此批答。遣史官傳諭于李判府事。
정조 7년
全羅監司趙時偉疏曰。伏以。臣文質無當。識慮俱淺。雖一郡一縣。自知其決難堪勝。今玆湖南藩臬之命。何爲而誤及於臣身也。臣惝惶驚感。歷累日而靡定。噫。臣遭遇聖明。揚歷踰分。隆恩渥澤。與天無極。喉司之近密而除旨幾無虛月。選部之淸要而冒玷亦旣屢遭。聞命輒應。殆若固有者。不但出於感激在心。筋力爲效。實賴隨諸僚後。仰他人成耳。至若方面之職。獨任之一路之責。專轄列邑之務。所重者殿最而黜陟惟意。不輕者刑獄而徒流自斷。餘外錢穀甲兵之雖關於廊廟。而先自措劃者亦非一二。縱使剖決如流。才諝俱優者當之。猶或逡巡退讓。況以如臣百無能萬不似者。猝然畀之以千里之疆五十州之人民。其令提挈綱要。摠領巨細。是猶蚊蚋負山。升斗斟海。畢竟僨誤。必無幸矣。一身顚沛。雖不足恤。其於辱聖簡。何哉。若其土風之輕佻。人心之詐僞。素稱難治。爲諸路最。近又逆孽凶豎。雜處沿島。變怪莫測。防守甚難。而此則臣方力辭爲期。何用張皇陳說。抑臣私義。尤有所萬萬憫蹙者。臣之兄弟。濫被洪造。俱據大夫之秩。恒切盈盛之戒。而臣兄三年之內。再叨嶺節。臣又出按湖南。則兩南雄藩。將爲臣兄弟迭出入之地。寒素之門。榮耀已極。綿薄之祚。災咎必至。不知懼此而貪進不已。則是豈賤分之所敢出。而朝廷官人。亦奚取於此等人耶。言實中。讓非飾外。伏乞聖慈。察臣決不堪之狀。念臣必可辭之情。亟命遞改。以幸公私焉。答曰。省疏具悉。卿其勿辭。往欽哉。
정조 7년
癸卯三月初一日。上御誠正閣。軍士房承旨入侍時。右承旨金宇鎭。記事官趙衍德李祖承李崑秀。以次進伏訖。上曰。今日之雨喜矣。宇鎭曰。果然矣。上曰。判府事敦諭。斯速製進事。分付。賤臣承命出傳。命書榻敎曰。同副承旨入侍。賤臣承命出。與柳誼偕入進伏。以右議政初度呈辭。命書傳敎曰。予之敦諭。國體也。卿之辭巽。身計也。藉曰分義處義。隨時有輕重。而卿有甚可引之端。可去之義乎。卿何不明言直陳。以釋予之滋惑。而予以卿箚中獨勞二字。反復于卿。卿或記有否。予之勤勞。已爲卿之所知。而重因卿等之鎭日困我。又添予酬應之勞。卿所謂獨勞云者。此誠卿等之所使然。不幾近於做時不如說時者乎。矧今坍享隔日。而一大臣昨已引遞。一大臣今日尋單。將無以備儀行禮。此何國綱。此何朝象。予誠左右顧而莫知爲說也。且令卿有必可引必可去之事。當此致齋之日。大小公事。皆不得入徹。而卿之辭單。特以大臣之故。微稟捧納。予則曰卿之此擧。太欠商量。卿苟欲不出。以箚以啓。凡可以言懇之方。不一而足。何必以請告之單。呈於今日乎。予竊爲卿不槪也。予不多誥。卿其諒之。卿其諒之。亟撤來單。與承宣偕入事。偕來承旨敦諭。又命書榻敎曰。新除授承旨。牌招察任。又命書傳敎曰。承旨房仍。又命書傳敎曰。壇享事體自別。齋官陪享官。俾各另加淸齋事。申飭。諸執事。淸齋與否。吏曹郞廳發牌。分付。佾舞工人等。亦令該院。各別申飭。使之齋沐待令。又命書傳敎曰。雨澤知時。課農諸事。着意。申飭列邑。俾各無失其時。牟農果已畢耕乎。亦令遍問列邑。具由狀聞事。自廟堂行會諸道。又命書傳敎曰。箕伯旣承疏批。卽爲發巡之意。令廟堂申飭。發巡與否。問于該道。使之草記。又命書榻敎曰。明日親押處所。以仁政殿月臺爲之。命退。承史以次退出。
정조 7년
行都承旨吳載純隨駕宿。左承旨李在學隨駕直。右承旨金宇鎭隨駕宿。左副承旨林錫喆隨駕宿。右副承旨金憙隨駕宿。同副承旨柳誼隨駕直。注書趙衍德隨駕宿一員未差。假注書尹行任隨駕直。事變假注書沈奎魯仕。
정조 7년
大駕詣皇壇入齋室後。奎章閣政院玉堂藥房口傳問安。答曰。知道。
정조 7년
行都承旨吳載純。左承旨李在學。右承旨金宇鎭。左副承旨林錫喆。同副承旨柳誼啓曰。今此皇壇親享之擧。寔出我聖上風泉之恩。孰不欽歎。而第今一雨通宵。開霽無意。此時勞動。徹夜將事。已不勝其焦迫。而又況陪亨諸臣之沾濕失儀。亦欠致潔。尤豈不可憫者乎。時刻漸屆。儀衛將戒。伏乞亟寢親享之命焉。惶恐敢啓。答曰。知道。因雨攝行。已例不一而足。蓋以沾濕失儀。恐致欠敬故耳。至於壇班。旣無廊簷住接之所。而壇庭又無設幕遮雨之例。陪享百官之露濕行事。觀贍極甚如何。事勢之掣肘。堂批已諭。大臣趁此時造朝。何難命攝也。
정조 7년
吳載純啓曰。藥房都提調徐命善。提調鄭民始。副提調吳載純。有稟達事。來詣請對矣。答曰。院批堂批旣諭。雖欲命攝。使祀事無至欠敬。而右揆無意造朝。胥命爲事。以此達宵酬應。到今可謂辭竭意罄。大臣若念享事之莫重。趁時造朝。何難命攝也。卿等轎前入侍。可也。
정조 7년
吏曹口傳政事。魚錫齡爲奉常正。
정조 7년
以持平權裕牌不進罷職傳旨。傳于李在學曰。只推。
정조 7년
金宇鎭啓曰。卽者議政府錄事來言。右議政金熤。以爲。罪大而未蒙威罰。恩摯而又降敦諭。辭旨截嚴。惶隕益切。旣不敢趨承。又不敢退歸。仍又胥命。顒俟嚴誅云。仍納命召。何以爲之。敢稟。答曰。以卿胥命事。達宵酬應。今則曙色不遠。卿之固執。何乃太過至此。卿雖以必辭爲期。予則以必致爲意。安心勿胥命。卽爲入侍事。偕來承旨傳諭于右議政。仍遣史官。傳授命召。
정조 7년
金宇鎭啓曰。卽者議政府錄事來言。右議政金熤。俄下傳敎。尤極震懍。進伏金扃之外。恭俟誅殛之遄加云。仍納命召。何以爲之。敢稟。答曰。勿待命事。遣史官。傳諭。仍傳命召。
정조 7년
尹行任書啓。臣敬奉聖敎。馳往傳諭于議政府右議政金熤所住處。則以爲。臣之逋慢瀆擾。致勤聖上。勉飭之諭。一宵之內。至於三四遭。明發而丙枕猶勞。此實臣死罪之死罪。臣若有一分可强之勢。則宜卽放棄情病。捨命趨承。少贖人臣蔑分無嚴之罪。尙何敢更以區區私懇。仰煩崇敎之聽。而卽伏見俄下傳敎。臣之罪。尤萬萬不可逭矣。臣罪至此。而尙逭王章。揚揚冒入。自同恒人。則國綱臣分。將自臣而掃地盡矣。惶隕罔措。進伏禁扃之外。惟願速被誅殛云矣。敢啓。答曰。知道。
정조 7년
柳誼書啓。臣敬奉聖諭。馳往敦諭于中部定平坊典醫契議政府右議政金熤所住處。則以爲。臣愚迷昏憒。自陷大戾。從前逋慢之罪。已難容貸。今日瀆擾之誅。尤合萬殞。嚴敎之下。震越罔措。泥首金吾。惟願速就刑章。不意慈覆之天。曲賜包荒之恩。姑舍威罰之加。反降勿待之敎。繼又近密之臣。臨宣慰藉之旨。此豈負罪如臣所敢承當者哉。且感且惶。益不知死所。臣之難冒之勢。難强之病。已悉於前後箚啓。而齟齬之辭。有欠詳該。拙澁之語。太不分曉。未蒙天鑑之照諒。致靳聖恩之開許。辭渴意涸。更暴無路。情窮理極。申控爲急。敢以請告之單。冒上淸齋之日。跡涉慢傲。罪關無嚴。有此重負。而獲逭嚴誅。則不但私分之萬萬懍蹙。其爲損國體而乖邦憲。爲如何哉。纔承原恕之旨。冞切訟罪之忱。勉諭至此。亦無以轉動。席藁俟命。只自隕越而已云矣。敢啓。答曰。知道。享儀隔宵而中書無行公之人。藉令卿有必辭之義。暫膺旋引。抑或一道。豈可因卿一人。無端巽讓。致使莫重祭班。無時任大臣。其可曰朝廷有體統乎。俄於勿待命之批。略布予意。卿其隨承宣。卽爲朝造事。偕來承旨傳諭。
정조 7년
沈奎魯書啓。臣敬奉聖諭。馳往傳諭于議政府右議政金熤所住處。則以爲。臣罪至此。萬戮猶輕。而不賜鈇鉞之誅。反下勿待命之敎。臣感激惶隕。益不知死所。臣未蒙威罰之前。無非臣泥首竢勘之日。震懍罔措。席藁涕泣而已云矣。敢啓。答曰。知道。
정조 7년
吳載純。以吏曹言啓曰。今此大報壇祭親行時。典祀官。以奉常寺正。例爲塡差。而正遷轉之代口傳備擬以入之意。敢啓。答曰。知道。
정조 7년
吳載純。以吏曹言啓曰。今此宗廟寒食祭獻官。前大司憲洪檢塡差。而時無職名。令該曹口傳付軍職。何如。傳曰。允。
정조 7년
吳載純。以吏曹言啓曰。今此各陵寒食祭獻官。依近例以一品宗班都尉刑官。通融塡差以入之意。敢啓。答曰。知道。
정조 7년
金憙。以訓鍊都監言啓曰。大報壇後墻低下。而依前例排立軍三百名中五十名。除出作門。只以二百五十名。廣闊之地環衛。其在愼重之道。事甚疎虞。臣所領標下軍三十名。善放牙兵三十名。別定將校率領。外行排立。極爲便當。而不敢自下擅便。惶恐敢啓。答曰。知道。依此爲之。
정조 7년
校理嚴思晩李太亨。副校理李鼎揆。修撰林道浩吳泰賢姜等啓曰。伏以。皇壇享祀。親祼有命。風泉之感載新。牲幣之奠將擧。臣等固仰大聖人誠禮之篤至。而第玆昨今之雨。窮晝達宵。一直滂沱。尙不開霽。當此之時。玉體勞動。露立將事。恐有違於天和節宣之方。臣等實不勝憂悶之忱。玆敢相率齊籲。伏乞亟加三思。特寢成命焉。答曰。省箚具悉。沾濕失儀。非不知爲欠敬。前此諸凡享事。因雨退行或攝行。已例固斑斑可按。而但今事勢。有萬萬掣肘者。壇享例以議政代行。見方中書曠任。雖欲推移。實無前例。躬行與否。在大臣之造朝矣。
정조 7년
癸卯三月初二日辰時。上詣皇壇擧動時。行都承旨吳載純。一直提學鄭志儉。左承旨李在學。右承旨金宇鎭。左副承旨林錫喆。右副承旨金憙。同副承旨柳誼。檢校直閣徐鼎修。記事官趙衍德。假注書尹行任。記事官李祖承李崑秀。以次隨駕。上御翼善冠衮龍袍。乘輿由協陽門。御仁政殿親押時。雨下。上曰。侍衛軍兵雨具。內局都提調徐命善進曰。雨中動駕。徹曉祼將。必有損節之慮。百僚沾濕。亦無備儀之望。自前親押後攝行。自有已例。伏乞遣大臣攝儀焉。上曰。中書無一大臣。右相病勢。雖未知何如。而無意造朝。雖欲命攝。其勢末由矣。無寧親享之爲便也。仍命書傳敎曰。設有情病之難强。莫重享事。以議政不備。不得備儀成禮。此何國體。況有俄下傳敎。則若是之辭巽。竊爲大臣萬萬慨惜。此意傳于右議政待命所。上詣大報壇朝宗門外。左通禮跪請降輿。禮儀使導上由洌泉東夾門入。詣版位前。行四拜禮。宗親文武百官。俱以朝服。皆四拜。上陞壇內奉審省器省犧牲。仍還幄次。命善曰。日氣陰濕。久御帳殿。下情不勝焦悶。退將以啓辭仰達矣。上曰。典樂。持樂章待令。上曰。不遲不速。一皆中節。然後可謂成禮。爾等着意擧行。是時日暮。宇鎭請各營懸燈。上允之。以右議政待命啓辭。上曰。勿待命事。遣史官。傳諭。仍傳命召。上曰。陪班擧案入之。宇鎭捧入進讀。上曰。百隷雖曰怠慢。壇享之班。卿宰堂上侍從懸病人。若是夥然。雖未知病故之如何。紀綱所在。極爲駭然。衆所共知情病老病人外竝罷職。下義禁府推考。出傳敎三更五點。左通禮跪請外辦。上具冕服乘輿。侍臣皆以祭服成班而隨。至朝宗門外。上降輿。禮儀使前導。由洌泉至東壝門外。上執圭詣版位前北向立。執禮曰。禮儀使啓請行事。禮儀使跪曰。有司謹具請行事。軒架作景安之樂。烈文之舞。上行四拜禮。凡在位者皆四拜。樂九成乃止。上詣盥洗位帨手。仍詣第一位樽所西向立。登歌作肅安之樂。烈文之舞。上執瓚灌地。執幣奠幣奠酌訖。第二位第三位如初。禮畢。禮儀使導上詣飮福位北向立。上受爵飮已。受俎授近侍。仍行四拜禮。撤籩豆登歌。作雍安之樂。徹訖。軒架作景安之樂。上行四拜禮。在位者皆四拜。樂一成乃止。禮儀使導上詣望燎位立北向。大祝取祝幣燎之。禮儀使啓禮畢。上還由東壝門外。至幄次降輿。釋冕服出乘輿。諸承旨未及隨班。上曰。當該承旨遞差。上還內。諸臣以次退出。
정조 7년
行都承旨李崇祜坐。左承旨沈豐之坐。右承旨林錫喆坐直。左副承旨尹行元坐。右副承旨趙城鎭坐直。同副承旨尹承烈在外。注書趙衍德仕一員未差。假注書尹行任仕直。事變假注書沈奎魯仕。
정조 7년
林錫喆。以都摠府言啓曰。今日入直內三廳武兼禁軍及軍兵等。中日習射。請出標信。答曰。知道。
정조 7년
尹行元啓曰。禁衛營將官來言。今日本營軍兵。日次私習云矣。敢啓。答曰。知道。
정조 7년
尹行元啓曰。御營廳將官來言。今日本廳軍兵。日次私習云矣。敢啓。答曰。知道。
정조 7년
承旨前望單子入之。金履素尹行元趙城鎭落點。
정조 7년
沈豐之啓曰。右承旨金宇鎭。今日不爲仕進。牌招。何如。傳曰。允。
정조 7년
備忘記。國有大慶。爲今日臣子者。祗當有喜幸之心而已。決不可强覓忮刻之論。以售嘗試之計。尤焉敢簸弄在抱之元子。閃忽其旨意。疑亂我朝廷乎。是可忍也。孰不可忍也。又若如所主張之事。隱暎爲說。如此凶國禍家之習。不可不嚴斥。以爲防微杜漸之道。申應顯上疏還給。姑先削去仕版。
정조 7년
以都承旨金履素牌不進推考傳旨。傳于沈豐之曰。許遞。前望單子入之。
정조 7년
承旨前望單子入之。李崇祜沈豐之尹承烈落點。
정조 7년
傳于尹行元曰。左承旨自有應避。許遞。前望單子入之。
정조 7년
李崇祜啓曰。新除授左承旨沈豐之。卽爲牌招察任。何如。傳曰。允。
정조 7년
兵曹口傳政事。以金憙爲副司直。
정조 7년
以右議政金熤再度呈辭。傳于林錫喆曰。不允批答。
정조 7년
傳于林錫喆曰。王大妃殿。木二同布一同入之。
정조 7년
尹承烈。以禮曹言啓曰。自前新生阿只氏男胎則五朔以藏。而藏胎處。自觀象監。先卽看審後。前期三朔。備三望落點擧行。而先朝乙酉五月傳敎內。此後藏胎。御苑精潔處藏置。而分付儀曹。成謄錄以置事定式矣。今此王子阿只氏藏胎擧行之節。何以爲之乎。敢稟。傳曰。以來月擇日。擧行。
정조 7년
尹行元。以訓鍊都監言啓曰。依下敎。衛內衛外軍兵等處。設粥分饋之意。敢啓。答曰。知道。
정조 7년
尹行元。以禁衛營言啓曰。本營所管長湍坡州鄕軍中。抄擇善放者。私獵捉虎事。發關知委矣。卽接長湍府使李漢五所報。則本營鄕軍李太中。自願行獵。今月初一日。本府華藏山下。大虎一頭。捉得上送云。李太中之單子捉虎。極爲可尙。依傳敎木十匹布五匹。從厚賞給。當番一次。特爲除減。俾爲激勸。虎則封進之意。敢啓。答曰。知道。
정조 7년
癸卯三月初三日辰時。上御誠正閣。左副承旨入侍時。左副承旨林錫喆。記事官趙衍德李祖承李崑秀。以次進伏訖。上曰。都承旨前望單子入之。賤臣承命出持入。命錫喆讀奏。又命讀武藝出身節目訖。命退。承史以次退出。
정조 7년
癸卯三月初三日未時。上御誠正閣。右承旨入侍時。右承旨林錫喆。記事官趙衍德李祖承李崑秀。以次進伏訖。上曰。三日製。若以初六日設行。則或有相妨之端耶。錫喆曰。此日雖是大科初場。似與中終場有異矣。上曰。初七日。是設場之間日。今雖設行。擧子輩能無困頓之歎耶。錫喆曰。然矣。命退。承史以次退出。
정조 7년
行都承旨沈豐之坐直。左承旨趙鼎鎭坐直。右承旨徐鼎修坐。左副承旨尹行元坐。右副承旨柳誼坐。同副承旨金履禧坐。注書趙衍德仕直一員未差。假注書尹行任仕。事變假注書沈奎魯仕。
정조 7년
皇壇動駕翌日。藥房啓曰。冒雨動駕。徹夜將事。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候何如。惠慶宮氣候何如。臣等不任區區憂慮。敢來問安。竝此仰稟。答曰。知道。氣不憊矣。慈殿慈宮氣候一撲矣。
정조 7년
王大妃殿惠慶宮中宮殿。藥房口傳問安。答曰。知道。
정조 7년
沈豐之啓曰。吏曹假郞廳來言。再明日增廣文科初試試官。明日當爲磨鍊以入。而判書金鍾秀。參議兪彦鏶。俱在外。參判未差。將無以擧行云。何以爲之。敢稟。傳曰。前望單子入之。
정조 7년
傳于沈豐之曰。在外承旨許遞。前望單子入之。
정조 7년
傳于徐鼎修曰。軍士房承旨入侍。
정조 7년
傳于柳誼曰。當該承旨遞差。司謁令攸司科治。
정조 7년
傳于沈豐之曰。承旨房仍。
정조 7년
傳于趙鼎鎭曰。右承旨馳詣受香所。奉審摘奸以來。
정조 7년
吏曹參判前望單子入之。李敬養落點。
정조 7년
徐鼎修啓曰。吏曹假郞廳來言。判書金鍾秀。參議兪彦鏶俱在外。新除授參判李敬養。前以禮曹參判。光陵修改進去。明日試官望。將無以及期擧行云。何以爲之。敢稟。傳曰。此外前望非外任則差祭在外人。事之苟簡。孰甚於此。在京無故人者。只有前參判金履素一人。參判李敬養許遞。前參判金履素仍任前職。牌招察任。
정조 7년
以右議政金熤三度呈辭。傳于沈豐之曰。不允批答。
정조 7년
以禁府李獻慶李敬玉李鎭恒洪九瑞南玄老申尙權宋煥喆囚單子。傳于柳誼曰。分揀放送。
정조 7년
禮曹參判前望單子入之。李崇祜落點。
정조 7년
承旨前望單子入之。金履禧柳誼落點。
정조 7년
傳于趙鼎鎭曰。都承旨入侍。
정조 7년
趙鼎鎭。以禮曹言啓曰。卽接四館所牒報。則癸卯正月二十三日春到記入格進士申耆。幼學金泰熙。直赴殿試。同年正月初三日人日製入格進士李太源。同月二十三日春到記入格生員李衡達。直赴會試。壬寅十一月二十九日柑製入格進士李光顯金啓淳。生員朴能源洪大應鄭晩錫。各給二分。癸卯正月初三日人日製入格進士朴左源。給一分事命下。而依例分等許赴事報來矣。進士申耆幼學金泰熙。直赴殿試。進士李太源。生員李衡達。直赴會試。給二分。進士李光顯金啓淳生員朴能源洪大應鄭晩錫及給一分。進士朴左源。許赴於今番文科初試。何如。傳曰。允。
정조 7년
徐鼎修。以兵曹言啓曰。依下敎。隨駕禁軍及武藝出身武藝別監內吹等處。設粥以饋之意。敢啓。答曰。知道。
정조 7년
徐鼎修。以訓鍊都監禁衛營御營廳言啓曰。御營廳字內內司僕水門南邊宮墻頹圮一處十三間。今已畢築。把守軍還入直所之意。敢啓。答曰。知道。
정조 7년
徐鼎修。以訓鍊都監言啓曰。依下敎。本局字內宮墻頹圮四處把守軍。附近營入直軍中二十名除出。每處各五名。以赴陣將校。各其率領加把。而還宮後。還入直所之意。敢啓。答曰。知道。
정조 7년
徐鼎修。以禁衛營言啓曰。依下敎。明禮門北邊宮墻本營字內未築二處。西營入直鄕軍十名除出。將校一人加定領率。與元把守將卒。合力分把。而還內後。還入直之意。敢啓。答曰。知道。
정조 7년
徐鼎徐。以禁衛營言啓曰。依下敎。本營槍劍軍等設粥分饋之意。敢啓。答曰。知道。
정조 7년
徐鼎修。以御營廳言啓曰。依下敎。本廳字內宣仁門南邊宮墻頹圮二處。東營入直軍十名除出。每處各五名。將校二人率領加把。而還宮後。還入直所之意。敢啓。答曰。知道。
정조 7년
徐鼎修。以御營廳言啓曰。依下敎。本廳兼內吹等處。設粥分饋之意。敢啓。答曰。知道。
정조 7년
癸卯三月初四日巳時。上御誠正閣。軍士房承旨入侍時。右承旨徐鼎修。記事官趙衍德。記注官金健修。記事官李祖承。以次進伏訖。上命書榻敎曰。承旨前望單子入之。賤臣承命出持入。以趙鼎鎭落點。又命書榻敎曰。新除授承旨。牌招察任。又命書傳敎曰。右副承旨馳詣元陵。奉審摘奸以來。命退。承史以次退出。
정조 7년
癸卯三月初四日酉時。上御誠正閣。坐直承旨入侍時。右承旨趙鼎鎭。記事官趙衍德李祖承李崑秀。以次進伏訖。上曰。完伯何當辭朝耶。鼎鎭曰。望後欲爲下直云矣。上曰。見今民事方殷。一時甚急。必於旬後下直。可也。命書榻敎曰。右副承旨許遞。前望單子入之。又命書榻敎曰。新除授承旨。牌招察任。又命書傳敎曰。各陵修改之時。堂上不可不備員。禮曹參判前望單子入之。待下批牌招察任。命退。承史以次退出。
정조 7년
癸卯三月初四日初更三點。上御誠正閣。都承旨入侍時。都承旨沈豐之。記事官趙衍德。記注官金健修。記事官李祖承。以次進伏訖。上曰。承旨今爲一院之長。果何如。豊之曰。前後除職。罔非謬恩。而今此所叨。不勝惶悶矣。上曰。見今朝廷。旣無大臣。且無政官。言念國事。極用悶然矣。豊之曰。聖敎果然矣。上曰。右相之向日辭樞密一節。雖極可尙。而至於今日。一味辭巽。未知其何故也。豊之曰。右相今則情病之外。又有可引之義云矣。上曰。其所引義。誠極過矣。命退。承史以次退出。
정조 7년
行都承旨沈豐之坐。左承旨趙鼎鎭坐。右承旨徐鼎修坐。左副承旨尹行元坐。右副承旨柳誼坐直。同副承旨金履禧坐直。注書趙衍德仕一員未差。假注書尹行任仕直。事變假注書沈奎魯仕。
정조 7년
傳于沈豐之曰。吏房承旨入侍。
정조 7년
傳于沈豐之曰。軍士房承旨入侍。
정조 7년
沈豐之啓曰。一所試官尹東晩差祭。李喆模牌不進罷職傳旨。今方捧入。而莫重試望。無以備員受點。事甚未安。尹東晩李喆模有頉之代。令該曹。原單子改付標以入。何如。傳曰。允。
정조 7년
金履禧啓曰。武一所試官洪秀輔。二所試官李崇祜牌不進推考傳旨。今方捧入。而一所參試官權坪金履厚。二所參試官權趙榮弼。俱在外。無以備員受點。令該曹。原單子改付標以入。何如。傳曰。允。
정조 7년
以試官李在學李喆模牌不進罷職傳旨。傳于沈豐之曰。只推。
정조 7년
以右議政金熤四度呈辭。傳于尹行元曰。不允批答。
정조 7년
傳于尹行元曰。右副承旨入侍。
정조 7년
尹行元。以吏曹言啓曰。今此增廣別試文科初試一二所試官望。今方擬入。而其中前承旨吳載純李在學林錫喆。前正言韓用龜。時無職名。令該曹口傳付軍職。何如。傳曰。允。
정조 7년
兵曹口傳政事。以吳載純李在學林錫喆爲副司直。韓用龜爲副司果。
정조 7년
柳誼。以吏曹言啓曰。今此增廣別試二所試官林錫喆有頉。代以前承旨趙城鎭。改付標以入。而時無職名。令該曹口傳付軍職。何如。傳曰。允。
정조 7년
兵曹口傳政事。以趙城鎭爲副司直。
정조 7년
沈豐之。以禮曹言啓曰。今此合二慶增廣文科初試一所。設場於本曹矣。入直郞廳。依例朝房直宿之意。敢啓。答曰。知道。
정조 7년
徐鼎修。以兵曹言啓曰。今此增廣別試武科初試時試官望擬入。而時無職名人。依例口傳付軍職。何如。傳曰。允。
정조 7년
金履禧。以義禁府言啓曰。明日增廣文科初試時。本府都事皆爲赴擧。武都事一員。本府入直。而當直入直都公事回公都事及文一二所禁亂都事武一二所禁亂都事無以推移。假都事六員。令該曹。依例差出。以爲分排之地。何如。傳曰。允。
정조 7년
癸卯三月初五日巳時。上御誠正閣。軍士房承旨入侍時。右承旨徐鼎修。記事官趙衍德。記注官金健修。記事官李祖承。以次進伏訖。上曰。試官牌去來。卽爲修正以入事。分付。賤臣承命出持入。上曰。改望中或差祭。或有頉。原望筒勿施。前望中尹師國洪秀輔。更爲牌招事。分付。賤臣承命出傳。命書傳敎曰。試官望苟艱。無以排擬云。卿宰罷削人竝敍用。上曰。試官牌去來更爲催促。賤臣承命出傳。命退。承史以次退出。
정조 7년
癸卯三月初五日午時。上御誠正閣。吏房承旨入侍時。右副承旨柳誼。記事官趙衍德李祖承李崑秀。以次進伏訖。上曰。試官牌去來知入。賤臣承命出。回奏曰。一所試官尹師國洪秀輔牌不進。參試官尹東晩柳雲羽差祭未還云矣。上曰。上試官改望以入事。分付。賤臣承命出傳。命退。承史以次退出。
정조 7년
癸卯三月初五日酉時。上御誠正閣。左副承旨入侍時。左副承旨柳誼。假注書尹行任。記事官李祖承李崑秀。以次進伏訖。上命讀公事。誼讀奏狀啓十二度訖。上曰。持出政院判付以下。仍命退。承史以次退出。
정조 7년
行都承旨沈豐之坐。左承旨李亨元坐直。右承旨金頤柱在外。左副承旨洪秉纘坐。右副承旨柳誼坐直。同副承旨鄭宇淳坐。注書趙衍德仕一員未差。假注書尹行任仕直。事變假注書馬思人仕。
정조 7년
鄭宇淳啓曰。合辭方張之時。兩司連日闕啓。事甚未安。除在外外。未肅拜呈告人員。卽爲牌招。持平權裕。正言徐配修洪秉益疏批未下。亦爲一體牌招。何如。傳曰。允。
정조 7년
沈豐之啓曰。文一所入門單子。誤爲着押。有違格例。莫重入啓文字。如是不審。事極駭然。下吏令攸司從重科治。當該應辦所官員。所當重勘。而本院請推之外。無他可施之罰。何以爲之。敢稟。傳曰。政院之捧入。大是不察。當該官吏。何足深罪。竝分揀。近來政院事皆如此。不特此事爲然。凡係矯弊之方。專恃新知申風積矣。
정조 7년
傳于李亨元曰。都承旨入侍。
정조 7년
傳于李亨元曰。軍士房承旨持公事入侍。
정조 7년
傳于柳誼曰。吏曹判書前望入之。
정조 7년
吏曹判書前望單子入之。兪彦鎬落點。
정조 7년
傳于李亨元曰。新除授吏曹判書斯速上來行公事。下諭。
정조 7년
以右議政金熤五度呈辭。傳于李亨元曰。不允批答。
정조 7년
洪秉纘啓曰。事變假注書沈奎魯。身病猝重。勢難察任。今姑改差。何如。傳曰。允。
정조 7년
事變假注書沈奎魯改差。代以馬思人落點。
정조 7년
傳于柳誼曰。兵曹無入直堂上。判書之連日入直。事甚苟簡。試所進去參議許遞。與未差之代。前望單子入之。卽爲牌招。推移入直。
정조 7년
兵曹堂上前望單子入之。參判沈頤之。參議趙鼎鎭。參知鄭存中落點。
정조 7년
沈豐之啓曰。兵曹參知趙鼎鎭。旣在闕中。不爲肅謝。直爲出去。事甚未安。推考警責。仍卽牌招察任。何如。傳曰。許遞。在外參判許遞與參議前望單子入之。
정조 7년
洪秉纘啓曰。同副承旨李文源。時在京畿加平地。斯速乘馹上來事。下諭。何如。傳曰。許遞。今日政差出。
정조 7년
兵曹口傳政事。副司果單。金鍾秀徐鼎修。
정조 7년
傳于柳誼曰。三製有命。在外及有實病提學竝許遞。今日政。以在京無故人差出。
정조 7년
傳于沈豐之曰。扶安縣監。因狀聞旣令拿問改差。今日政。各別擇差。平山府使之代。勿拘常格。另加擇差。
정조 7년
有政。吏批。判書兪彦鎬在外未肅拜。參判金履素進。參議兪彦鏶在外未肅拜。右副承旨柳誼進。啓曰。判書兪彦鎬。參議兪彦鏶俱在外未肅拜。小臣獨政未安。何以爲之。敢稟。傳曰。仍爲之。以趙英鎭爲大司諫。宋霮爲司成。李命植爲弘文提學。李性源爲藝文提學。朴天行爲承旨。具敍五爲平山府使。尹守儉爲扶安縣監。
정조 7년
兵批。判書鄭好仁入直進。參判未差。參議未差。參知未差。左承旨李亨元進。以辛錫箕爲同知。金宗淵爲忠壯將。李喆純爲忠翊將。具㢞爲副摠管。金處純爲武兼。護軍段。成德朝李福徽安鼎大趙武範。副司直單。李敬養申思運洪明浩尹承烈姜彝正李馨德。
정조 7년
柳誼啓曰。明日三日製爲之事。命下矣。新除授弘文提學李命植。待明朝牌招。何如。傳曰。允。
정조 7년
承旨前望單子入之。李亨元落點。
정조 7년
兵曹前望單子入之。參判尹塾。參議尹行元。參知趙英鎭落點。
정조 7년
傳于李亨元曰。明日當由月覲門。展拜景慕宮。該房知悉。
정조 7년
傳于李亨元曰。全羅監司一兩日辭朝。
정조 7년
傳于柳誼曰。左承旨入侍。
정조 7년
沈豐之啓曰。弘文提學李命植牌不進推考傳旨。今方捧入。而三日製命下之後。不卽膺命。事甚未安。更卽牌招。何如。傳曰。待開門牌招。
정조 7년
以平安監司牟種加分給事狀啓。傳于柳誼曰。依狀請施行事。回諭。
정조 7년
以慶尙監司狀啓。鄭昌時孝行稟處事。傳于柳誼曰。以草記回諭。
정조 7년
傳于洪秉纘曰。平山府使待明朝辭朝。
정조 7년
兵曹參議鄭存中牌不進罷職傳旨。傳于李亨元曰。許遞。
정조 7년
兵曹參議前望單子入之。金履禧落點。
정조 7년
柳誼啓曰。明日景慕宮展拜時。承旨不可不備員。右承旨朴天行在外。合有變通之道。未差之代。政官牌招開政差出。待下批牌招。何如。傳曰。在外承旨許遞。與未差之代。前望單子入之。
정조 7년
承旨前望單子入之。金頤柱洪秉纘鄭宇淳落點。
정조 7년
柳誼啓曰。明日景慕宮展拜時。承旨不可不備員。而右承旨金頤柱。左副承旨洪秉纘俱在外。合有變通之道。何以爲之。敢稟。傳曰。許遞。
정조 7년
柳誼。以奎章閣言啓曰。奉謹堂奉安璿源譜略。奉出改張事。命下矣。奉出日字。令日官推擇。則今月初六日卯午時。初九日卯時爲吉云。以何日時擧行乎。敢稟。傳曰。初九日爲之。
정조 7년
柳誼。以都摠府言啓曰。今日入直內三廳武兼禁軍及軍兵等。中日習射。而雨勢如此。不得爲之之意。敢啓。答曰。知道。
정조 7년
柳誼。以吏曹言啓曰。敦寧府參奉金斗默。除拜後過限未肅拜。依例改差。何如。傳曰。道薦除拜。政欲試可。則每以過限改差。殊非實政。申飭上來。
정조 7년
柳誼。以吏曹言啓曰。本曹假郞廳楊致鶴。身病猝重。勢難入直。今姑減下。以成均館直講姜鳳瑞。差下之意。敢啓。答曰。知道。
정조 7년
柳誼。以兵批言啓曰。前左議政李福源免相事命下。而自吏曹送西矣。當爲隨品置處。而領中樞一窠判中樞二窠。他大臣。今方見帶。依例從座目加設判中樞。下批之意。敢啓。答曰。知道。
정조 7년
洪秉纘。以兵批言啓曰。前全羅監司朴佑源。自吏曹箇滿送西矣。例爲僉知中樞下批。而時無見窠。依例作闕下批之意。敢啓。答曰。知道。
정조 7년
洪秉纘。以兵曹言啓曰。明日景慕宮展拜時。本曹堂上侍衛及守宮。不可不備員。而參判尹塾牌不進。參議趙英鎭在外。參知尹行元。以侍衛進參。守宮無人。在外參議。令政院稟旨變通。仍卽差出。竝與參判。待開門牌招。以爲推移守宮之地。何如。傳曰。參判將以判堂之故。每每不得行公可乎。寧有此等國體。妨弊之嫌。亦云不細。更卽牌招。申飭行公。在外參議許遞。前望單子入之。待下批令政院推移守宮。可也。
정조 7년
沈豐之。以成均館官員。以同知館事大司成意啓曰。今三月初三日。儒生課試。當爲設行。而大提學未差。限內不得爲之之意。敢啓。傳曰。以初七日設行。大比在卽。遐方擧子。必多欲觀光上來之人。通方外事。分付。
정조 7년
柳誼。以御營廳言啓。本廳騎士別將李彦熙。身病甚重。勢難察任。改差。何如。傳曰。允。
정조 7년
柳誼。以御營廳言啓曰。今三月初七日景慕宮展拜時。依兵曹節目。集春營入直軍二十名。領軍把摠洪健祚。哨官洪采疇率領。月覲門左邊設布帳外排立。東營入直軍三十名。把摠許侊。哨官金啓漢率領。宮大門外把守。而竝待標信出用。解嚴後還入直間集春營哨官韓命祥。東營哨官柳煥寅代直之意。敢啓。答曰。知道。
정조 7년
金頤柱。以武一所差備官。以試官意啓曰。今日平明開場。先自木箭試取之意。敢啓。答曰。知道。
정조 7년
鄭宇淳。以武二所差備官。以試官意啓曰。臣所擧子捧單元數五百十一人。而今日先以木箭試取。自天字至玄字入格八十八人。未入格六十二人之意。敢啓。傳曰。科場申飭。前後何如。而一二所亂雜特甚。卿等所爲。極爲駭然。此則從當多歧。更加諒察處分。禁亂官及監試官。事過後亦當嚴加勘律。以懲日後。自明日另加惕念擧行。差備官處。各別嚴飭。
정조 7년
全羅監司趙時偉書。王若曰。地是周邠漢沛之鄕。祖宗以來所倚重。職兼堯岳舜牧之任。方面之選尤愼難。故非盤錯之才孰膺屛翰之寄。惟卿姿醇操確。識練器宏。許國純心。允矣賢兄之難弟。傳家質行。猗歟名祖之肖孫。掌出納於喉司。克著惟允之譽。參佐貳於選部。尤見秉公之誠。朝廷之倚任雖隆。雅志力避於要路。黎元之安撫政急。通才宜試於外藩。睠彼南維之一方。曾經繡衣之再出。按廉詳覆。考功課而黜陟克明。訊囚平反。理冤枉而全活甚衆。熟諳民物之情僞。施措何難。宜體子惠之恩仁。懷綏是先。六路之駭機乍戢。此誠何時。九重之隱憂猶深。欲得君重。玆授卿以守全羅道觀察使兼兵馬水軍節度使巡察使全州府尹。卿其祗服休命。益殫乃心。韋丹之寬政是資。庶浙俗之無擾。文翁之儒化大闡。俾蜀民之自新。深軫作保障之方。無忽祛弊瘼之策。惟稟裁。厥有彝憲。宜條奏無殫頻繁。於戲。鵷鷺之班暫辭。初非棲棘之屈。驄馬之路重到。應見騎竹之迎。二千石治績上聞。奚待璽書之勉勵。五十州政化旁達。庶弛厦氈之憂虞。故玆敎示。想宜知悉。知製敎李太亨製進
정조 7년
行判中樞府事鄭弘淳。領敦寧府事洪樂性疏曰。伏以。臣等於申應顯之疏。雖未見全本。略聞其一二句語之流傳者。則其旨意之深緊。實非意慮之所及。誠不勝震懍駭惑。莫測其所以。噫。昨秋以前。擧國上下。只切顒祝之誠。孰懷然疑之心。此固臣子之常情。事理之當然。抑未知應顯。獨能預料於當時。爲說於今日乎。聖明在上。洞燭而嚴斥之者。靡有餘蘊。臣何敢更有論說。而第欺蔽。人臣之大罪也。小事尙爾。況於玆事。苟有欺蔽之萌於心。則雖令湛宗。猶不足贖其萬一。彼所諉罪。雖在醫官。身居保護之地。一任醫官。恣其欺蔽。則其爲罪當如何。臣等於此。雖欲自安。有不可得。玆敢仰首鳴號。伏乞聖慈。俯垂鑑諒。亟賜處分焉。答曰。省箚具悉。卿等之懇。予之所主張也。予之所篤信也。至于今。予惑尙未得渙然氷釋。所謂醫官。雖欲容喙。焉敢獲已。曰若欺蔽云云。語彙太不成理。句作自有傳法。予不擸掇而窮究之者。姑欲任他俾露其眞面目也。且以伊時事勢言之。予年已晼晩。未見斯男之慶。人心靡繫。國勢日孤。當是時也。苟非向日一種異趣之徒。梟腸獍肚。寧有些毫然疑於其間哉。此天理人情之所固然。彼申應顯。亦豈眞有不知。而肆此口氣。特急於嘗試。未暇及乎反拙之爲嫌也。予雖無能。決不爲此輩所玩弄矣。至於卿等之陳箚替引。可謂千萬意外。卿等安心勿復控辭。仍傳曰。此批答。遣史官。傳諭于鄭判府事洪領敦寧。
정조 7년
吏曹判書金鍾秀疏曰。伏以。臣之虛帶重任。已及三朔。豈不欲續卽呼籲。早得卸解。而不幸疾病喪威。神精銷落。祈免文字。亦末由自力。許久泯伏。徒增懍蹙嚮於飭敎之下。始敢以奴狀申州。仰控實狀。及奉聖旨。未準所請。悲苦情私。至煩俯提。臣伏讀惶感。有淚霑襟。念臣狗馬賤疾。首尾九十日。劇歇無常。已成鬼形。一自春初哭子以後。小人之性。不能達觀。馴致榮衛內竭。心魄外遁。惝怳浮躁。言爲倒錯。作一喪性之人。雖一息未絶。其不可復責以生人之事則決矣。嗚呼。臣僇人也。乞養休官。猶屬前事。身名一敗。面目難施。至上乞骸之請。則藉令無他病故。從宦一事。此生已矣。況今癃疾危喘。死亡無日。撫念身世。只當生爲不忠之罪人。死作無依之餒鬼。而已覆載雖廣。置身無地。人生到此。寧不悲哉。噫。冢宰之任。有國所重。而一向委命草莽。長作等棄之窠。臣心惶悶。固無論已。國體虧傷。非細事也。玆敢略具短疏。從縣道上聞。伏乞天地父母。哀臣憐臣。將臣銓任閣銜。一竝鐫削。仍許臣依願致仕。俾臣得以瞑目入地。實終始生成之澤也。答曰。省疏具悉。卿之情若病。理難一味敦迫。本職銓任。今姑許遞。卿其勿復過辭。竢少間上來行公。
정조 7년
持平權裕疏曰。伏以。臣憃愚淺陋。百無一能。而猥蒙洪。歷踐臺省。除旨聯翩。殆無虛月。惶隕感激。恒切結草之願。今此柏府新命。又下於太常齋宿之際。效蔑涓埃。而恩踰山海。罪犯違逋。而罰靳勘罷。固宜竭蹶趨承仰答殊眷。而第臣區區情地。有必辭之義。無冒出之勢。蓋在昨冬。忝叨本職。請討海西諸賊末端論律之際。遺漏李來源之名。及到今春勘罪之日。乃有政院請推之擧。臣之疎忽不審之失。於是乎大矣。自顧悚恧。久猶靡弛。此已爲難冒之一端。而其後復叨薇垣。略論尹宣擧父子復官之事矣。向伏見尹光紹之疏。所以醜詆前後言者。無有徐地。臣之妄言取置侮。至此之極。則又何可復入於言論之地乎。其時臣所缺。不過寂寥數語。而光紹之言。至以爲負先王而壞聖朝。則臣安得默然而已乎。噫嘻。痛矣。宣擧父子之本末。擧國之所共知。聖明之所已燭。已江都之事。貽羞士林。史局之書。上誣先賢。而至其兩度擬書之出。則譏誣聖君之罪。百世難貰。詆背賢師之心。萬目所覩。其爲世道之變。斯文之禍。有不可勝言者。是以我肅廟日月之明。察其是非源頭。丙申處分。旣已磊落光明。逮至丁酉景廟代理之初。又於辭疏之批。若曰近日事。處分正而是非明。可以不感於百世。事關斯文。顧不重歟。故特言之。予意汝遵。莫之或撓。嗚呼。惟此聖敎。正爲千古之斷案。而至我先大王。則特以包容之德。恒軫調停之德。雖不顯示扶抑。而平日尊尙。每在於文正公臣宋時烈。而至歠文廟。則其爲文正之所不容者。自歸於斥黜之科矣。夫豈有稱之以先正。許之以儒賢。如光紹之言者乎。我殿下御極之初。卽施臣奪之典者。式遵先朝之遺志。而今光紹之言。乃欲誣先王而慢聖朝。苟有一分人心。苟知百年公議。則焉敢跳踉若是乎。尤可笑者。渠於拯之父子。有三世師生之義。而爲此伸救之計云。審如是矣。則其立心處義。反復勝於背師之拯。而惜乎其擇師不正。自甘爲入幽谷之鸎矣。其亦可哀也已。然光紹之放肆無憚者。卽昨冬處分。有以啓之也。昨冬處分。雖出於大霈咸宥之典。而誠不無深憂遠慮者。國朝三百年來。凡有罪追奪者。不止一二人矣。雖有邦慶頒赦。而未嘗以罪關倫彝。事非冤枉者。竝論於曠蕩之中。今宣擧父子。要皆得罪君師者也。而遽然有追復之擧。則臣恐由此而國是靡定。士趨漸乖。如光紹者其將接跡而起。恣意叫嚷。豈不爲斯文世道無窮之患乎。惟殿下。穆然深思。惕然改圖。亟收尹宣擧父子復官之命。以嚴邪正之分焉。日昨大僚之箚。固已明辨痛斥。而臣亦其時言者之一也。早晩餉禍。固所自知。而愚衷所激。不能緘口。玆以前疏未盡之意。更此仰瀆。而目前去就。已無可論。伏乞聖慈。特賜鑑照。亟遞臣職名。俾全微諒。不勝幸甚。抑臣於鄭妻事。有萬萬憂憤者。敢此尾陳焉。昨冬出陸之命。固知出於殿下好生之德。而三宥不對。磬于甸人。乃是禮經之所載。則其不可以私恩廢公法也明矣。而今使之自島而陸。自陸而家。公法未擧而私恩是伸。輿情之憤鬱愈久而愈激。且伏聞其假都事。不由政院王府。直受密旨而擧行。此路一開。大關後弊。豈不有違於貽燕之聖謨乎。臣願聖明。更加三思。亟下追悔之敎。仍施當行之律焉。德相之元惡大憝。終未能明示典刑。使之徑斃獄中。實是失刑之大者。仁邦之招。卽德相之結案。而孥籍之典。尙不擧行。三司力請而終靳允兪。天下古今。安有凶如德相。逆如德相。而能逭應行之法者乎。亦宜俯循群情。亟施收孥之典。斷不可已也。省疏具悉。討逆事。他批悉及之矣。尹光紹事。目下大於此之事。尙欲靜鎭者乎。爾其勿辭察職。